Våbenhvile tillader 20 lastbiler med nødhjælp til Aleppo - MX.dk
Har du en god historie eller et tip? Kontakt redaktionen på news@mx.dk Af Ritzau - 13/09-16 15:37
Våbenhvile tillader 20 lastbiler med nødhjælp til Aleppo
En konvoj med nødhjælp er på vej mod Aleppo. Styret i Syrien har krævet, at alle lastbiler skal godkendes. Aleppo er hårdt ramt af krigen i Syrien, og tirsdag er hjælp på vej til de nødstedte i forbindelse med den aktuelle våbenhvile. (Billede: Scanpix/Ameer Alhalbi)
Omkring 20 lastbiler med forskellige former for hjælp er kørt ind i Syrien tirsdag formiddag. De har kurs mod Aleppo, som er særdeles hårdt ramt af krigen i landet. Et vidne fra nyhedsbureauet Reuters har set bilerne, der er kørt ind i Syrien via den tyrkiske by Cilvegozu. Cilvegozu ligger 40 kilometer vest for Aleppo. Lastbilerne er hovedsageligt lastet med mad og mel, siger den tyrkiske regering.Det svæver dog lidt i det uvisse, hvordan Syriens regering vil reagere på denne sending fra Tyrkiet. Styret i Damaskus har sagt, at det vil afvise enhver sending med nødhjælp, som ikke er koordineret via regeringen og FN. Det gælder specielt sendinger fra Tyrkiet, rapporterer det syriske nyhedsbureau, Sana. FN oplyser, at organisationens lastbiler med hjælp endnu ikke er kørt ind i Syrien. Man afventer meldinger om sikkerheden. - Vi venter på, at denne våbenhvile faktisk holder og sikrer fred, før vore biler forlader Tyrkiet. Mens vi taler sammen nu, er det endnu ikke tilfældet, siger Jens Lærke, som er FN-talsmand. De foreløbige meldinger fra Syrien går ifølge USA på, at våbenhvilen i store træk holder. Der har været enkelte uroligheder. /ritzau/Reuters